Thomas Tuchel se jkun offrut kuntratt ġdid ta' tliet snin fi tmiem l-istaġun Il-coach ta' Chelsea Thomas Tuchel se jkun offrut kuntratt ġdid ta' tliet snin fi tmiem l-istaġun. Wara li ħa t-tmun tal-club mingħand Frank Lampard f'Jannar, Tuchel irreġistra 17-il rebħa mill-25 partita tiegħu fit-tmexxija, u sofra biss żewġ telfiet. Minbarra li telgħu mal-ewwel erbgħa fil-klassifika tal-Premier League, il-Blues ikkwalifikaw għall-finali tal-FA Cup u taċ-Champions League. Roman Abramovich issa jrid jagħti lill-Ġermaniż estensjoni għall-ftehim inizjali tiegħu ta' 18-il xahar. Jidher li l-manager ta' 47 sena huwa kuntent li jiffirma termini ġodda wara li qabel kellu tħassib dwar il-kuntratt relattivament qasir tiegħu mal-club minn Londra. Jekk Tuchel jiffirma l-ftehim il-ġdid, huwa jkun marbut ma' Stamford Bridge sal-2023, bil-club ikollu l-għażla li jestendi l-ftehim tiegħu għal 12-il xahar ieħor.